《十一月初八日观雨》
元代·方回

重阳晴过小春天，忽复萧骚雨可怜。
响入竹林全似雪，湿蒸茅舍最宜烟。
战尘洗净无传箭，客路泥深亦着鞭。
三月聚粮岂容易，临风殊觉意茫然。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。